• শেষমেশ বাঘের গুহায়?
মুখ্যমন্ত্রীর বিরুদ্ধে লড়াই। অবশ্যই চ্যালেঞ্জের। কঠিন প্রতিদ্বন্দ্বী। তবে গুহায় ঠেলে দেওয়া হল বিষয়টা ঠিক নয়। আমি এতবড় কর্মী নই যে দলের নির্দেশ অমান্য করব! 
• উত্তর দিনাজপুরে কেন নয়? 
ভাবিনি নির্বাচনে লড়তে হবে। তারকা প্রচারক হিসাবেই প্রচার করতে চেয়েছিলাম। উত্তর দিনাজপুরকে তৃণমূলশূন্য করার লক্ষ্যে প্রচার করার ভাবনা ছিল। 
• প্রিয়’দার অভাব অনুভব করছেন?
অবশ্যই! উনি বহু কঠিন লড়াই লড়েছেন। তাই এই ধরনের কঠিন লড়াইয়ে নেমে তাঁর অভাব তো অনুভূত হবেই! তবে এই লড়াইয়ে মিছিল (পুত্র) খেলোয়াড়সুলভ মনোভাবই দেখিয়েছে। 
• সিপিএম এখন আর অত্যাচারী নয়? 
রাজনীতি একটা সম্ভাবনার শিল্প। তৃণমূল নিশ্চয়ই পুর্নবাসন কেন্দ্র নয়। তাহলে সেখানে রেজ্জাক মোল্লা কেন? বাংলার মানুষ তৃণমূলের হাত থেকে পরিত্রাণ চাইছে। এটা গণতন্ত্র ফেরানোর লড়াই। 
• প্রিয়-মমতা সম্পর্ক কিন্তু মসৃণ ছিল!
আমি ব্যক্তি মমতার বিরোধী নই। তাঁর কার্যকলাপের বিরোধিতা করি। প্রিয়দা’র সঙ্গে নিশ্চয়ই মতাদর্শগত পার্থক্য তৈরি হয়েছিল। নইলে প্রিয়দা কংগ্রেসে থাকলেও মমতা দল ছাড়লেন কেন?
• জোটের মুখ্যমন্ত্রী কে? 
এখনও এসব ভাবার সময় হয়নি। মানুষের ইচ্ছায়, মানুষের তাগিদ থেকেই এই জোট তৈরি হয়েছে। যত দিন যাচ্ছে, জোট শক্তিশালী হচ্ছে। আস্তে আস্তে গোটা বিষয়টি সামনে আসবে। 
• লড়াই কি বড় টিপ-হাওয়াই চটির?
আমি এই স্তরে নামতে পারব না। কেউ যদি হাওয়াই চটি পরে স্বাচ্ছন্দ্যবোধ করেন, পরতেই পারেন। বড় টিপ তো নতুন নয়! এটা আমার স্বভাব এবং দীর্ঘদিনের অভ্যাস।